CELEX: 32018R0596
Language: bg
Date: 2018-04-18 00:00:00
Title: Регламент (ЕС) 2018/596 на Европейския парламент и на Съвета от 18 април 2018 година за изменение на Регламент (ЕС) № 1295/2013 за създаване на програма „Творческа Европа“ (2014—2020 г.)

23.4.2018   
            
            
               BG
            
            
               Официален вестник на Европейския съюз
            
            
               L 103/1
            
         РЕГЛАМЕНТ (ЕС) 2018/596 НА ЕВРОПЕЙСКИЯ ПАРЛАМЕНТ И НА СЪВЕТА
   от 18 април 2018 година
   за изменение на Регламент (ЕС) № 1295/2013 за създаване на програма „Творческа Европа“ (2014—2020 г.)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално член 167, параграф 5, първо тире от него,
   като взеха предвид предложението на Европейската комисия,
   след предаване на проекта на законодателния акт на националните парламенти,
   като взеха предвид становището на Европейския икономически и социален комитет (1),
   след консултация с Комитета на регионите,
   в съответствие с обикновената законодателна процедура (2),
   като имат предвид, че:
   
               (1)
            
            
               С Регламент (ЕС) № 1295/2013 на Европейския парламент и на Съвета (3) беше създадена програмата „Творческа Европа“ (2014—2020 г.), която да подкрепя европейските сектори на културата и творчеството.
            
         
               (2)
            
            
               Младежкият оркестър на Европейския съюз (МОЕС) се отличава с това, че той е европейски оркестър, който надхвърля културните граници и се състои от млади музиканти, подбрани в съответствие с взискателни критерии за качество, чрез стриктен процес на годишно прослушване във всички държави членки. Той е единственият оркестър в Съюза, който набира музиканти от всички държави членки.
            
         
               (3)
            
            
               От създаването си МОЕС допринася за насърчаването на междукултурния диалог и на взаимното уважение и разбирателство. МОЕС играе роля на културен посланик на Съюза, като представя в най-добра светлина богатството и многообразието на европейските култури и нови таланти. Той допринася също така за опознаването на европейското музикално наследство, за разпространението на европейски произведения и за мобилността на млади европейски таланти отвъд националните и европейските граници.
            
         
               (4)
            
            
               МОЕС осигурява редовно обучение за млади музиканти чрез програма за гостуване и предлага възможности за концертна изява, като по този начин стимулира професионалното развитие на младите музиканти на международно равнище и усъвършенстването на техните умения под ръководството на прочути диригенти.
            
         
               (5)
            
            
               МОЕС следва непрекъснато да диверсифицира своите приходи, като търси активно финансова подкрепа от източници, различни от финансирането от Съюза, за да обезпечи своята устойчивост и с цел да намали зависимостта си от финансирането от Съюза. Поради тази причина МОЕС следва да осигури ефективност на разходите при управлението си.
            
         
               (6)
            
            
               МОЕС следва да се стреми да повишава своята видимост, включително в традиционните и цифровите медии, и да се изявява на европейски прояви и в повече държави членки.
            
         
               (7)
            
            
               МОЕС, в сътрудничество със своите национални партньори, следва да повиши осведомеността относно годишните прослушвания с цел да постигне по-добре балансирано представителство на музиканти от всички държави членки в оркестъра.
            
         
               (8)
            
            
               Дейностите на МОЕС следва да са в съответствие с целите на програмата „Творческа Европа“, и по-специално нейната цел да се подпомага привличането на публика, и с приоритетите на подпрограма „Култура“. Поради това МОЕС следва активно да участва в привличането на публика, като обръща особено голямо внимание на младите хора.
            
         
               (9)
            
            
               МОЕС беше създаден с Резолюция на Европейския парламент от 8 март 1976 г. (4) и поради това се откроява сред оркестрите в Европа.
            
         
               (10)
            
            
               Приносът на МОЕС е признат от държавите членки и от институциите на Съюза, включително от няколко последователни председатели на Комисията и на Европейския парламент.
            
         
               (11)
            
            
               Поради специфичния си статус, стратегическите си цели и дейности, които надхвърлят интереса на и ползата за една или няколко държави членки и ясно разкриват европейска добавена стойност, МОЕС отговаря на определението за орган, определен в основен акт по смисъла на член 190, параграф 1, буква г) от Делегиран регламент (ЕС) № 1268/2012 на Комисията (5), който позволява отпускането на безвъзмездни средства без покана за представяне на предложения.
            
         
               (12)
            
            
               На МОЕС следва по изключение да се предостави финансиране за периода до приключването на настоящата програма „Творческа Европа“ на 31 декември 2020 г.
            
         
               (13)
            
            
               Поради това МОЕС следва да бъде включен по изключение в мерките, ползващи се от подкрепа както по подпрограма „Култура“, така и по междусекторното направление на програма „Творческа Европа“.
            
         
               (14)
            
            
               С цел да се гарантира безпроблемното функциониране на МОЕС, той следва да може да се възползва от подкрепата във възможно най-кратки срокове, по-специално за разходи, направени през 2018 г. преди влизането в сила на настоящия регламент. Ето защо настоящият регламент следва да се прилага с обратно действие от 1 януари 2018 г.
            
         
               (15)
            
            
               Поради това Регламент (ЕС) № 1295/2013 следва да бъде съответно изменен,
            
         ПРИЕХА НАСТОЯЩИЯ РЕГЛАМЕНТ:
   Член 1
   Регламент (ЕС) № 1295/2013 се изменя както следва:
   
               1)
            
            
               В член 13, параграф 1 се добавя следната буква:
               
                           „е)
                        
                        
                           разходи, свързани с дейностите на Младежкия оркестър на Европейския съюз, които допринасят за мобилността на музиканти, разпространението на европейски произведения отвъд границите и за професионалното развитие на млади музиканти в международен мащаб.“
                        
                     
         
               2)
            
            
               В член 15, параграф 1 се добавя следната буква:
               
                           „ж)
                        
                        
                           Младежкия оркестър на Европейския съюз, за разходите, които не се подпомагат съгласно член 13, параграф 1, буква е).“
                        
                     
         Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.
   
   Прилага се от 1 януари 2018 г. до 31 декември 2020 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Страсбург на 18 април 2018 година.
      
         
            За Европейския парламент
         
         
            Председател
         
         A. TAJANI
      
      
         
            За Съвета
         
         
            Председател
         
         Л. ПАВЛОВА
      
   
   
      (1)  Становище от 18 октомври 2017 г. (все още непубликувано в Официален вестник).
   
      (2)  Позиция на Европейския парламент от 15 март 2018 г. (все още непубликувана в Официален вестник) и решение на Съвета от 12 април 2018 г.
   
      (3)  Регламент (ЕС) № 1295/2013 на Европейския парламент и на Съвета от 11 декември 2013 г. за създаване на програма „Творческа Европа“ (2014—2020 г.) и за отмяна на Решения № 1718/2006/ЕО, № 1855/2006/ЕО и № 1041/2009/ЕО (ОВ L 347, 20.12.2013 г., стр. 221).
   
      (4)  Резолюция на Европейския парламент от 8 март 1976 г. относно предложението за резолюция, внесено от г-жа Келет—Боуман, за създаване на младежки оркестър на Европейската общност (ОВ C 79, 5.4.1976 г., стр. 8).
   
      (5)  Делегиран регламент (ЕС) № 1268/2012 на Комисията от 29 октомври 2012 г. относно правилата за прилагане на Регламент (ЕС, Евратом) № 966/2012 на Европейския парламент и на Съвета относно финансовите правила, приложими за общия бюджет на Съюза (ОВ L 362, 31.12.2012 г., стр. 1).